U-II-149/00
Datum: 2000-06-22T00:00:00.000+02:00
ecli: ECLI:SI:USRS:2000:U.II.149.00
vrsta: drugi akti
zadeva: spori o pristojnosti
objavljeno: OdlUS IX, 169 | 22.06.2000
dokument: US20242
akt: Spor o pristojnosti med sodiščem in upravno enoto.
resitev: določitev pristojnega organa
izrek: Za odločanje o zahtevi A. A. za denacionalizacijo nepremičnin parc. št. 1716, vpisane pred podržavljenjem v zemljiškoknjižnem vložku št. 84 k.o. Ž., in parc. št. 472, vpisane pred podržavljenjem v zemljiškoknjižnem vložku št. 68 k.o. Z., je pristojna Upravna enota Kranj.
odlocitev: odločba
geslo: Spor o pristojnosti, med sodiščem in upravnim organom.
Denacionalizacija, spor o pristojnosti.
Javno dobro (javna voda).
Vode (javna voda).
podlaga: Zakon o denacionalizaciji (ZDen), 3., 4., 5., 54., 56. čl.
Zakon o Ustavnem sodišču (ZUstS), 4. odst. 61. čl.
vlagatelj: Okrajno sodišče v Kranju
datum_vloge: 2000-05-23T22:00:00.000Z
datum_odlocitve: 2000-06-21T22:00:00.000Z

# U-II-149/00

22. 6. 2000

## O D L O Č B A

Ustavno sodišče je v postopku za rešitev spora glede pristojnosti, začetem na zahtevo Okrajnega sodišča v Kranju, na seji dne 22. junija 2000

**o d l o č i l o :**

**Za odločanje o zahtevi A. A. za denacionalizacijo nepremičnin parc. št. 1716, vpisane pred podržavljenjem v zemljiškoknjižnem vložku št. 84 k.o. Ž., in parc. št. 472, vpisane pred podržavljenjem v zemljiškoknjižnem vložku št. 68 k.o. Z., je pristojna Upravna enota Kranj.**

### O b r a z l o ž i t e v

Okrajno sodišče v Kranju je dne 22. 5. 2000 vložilo zahtevo za rešitev spora glede pristojnosti v zadevi denacionalizacije nepremičnin, ki naj bi bile podržavljene A. A. na podlagi odločbe Občinskega ljudskega odbora Kranj št. 03/6-4947/3-56 z dne 22. 8. 1957. Denacionalizacijski upravičenec je zahtevo za denacionalizacijo prvotno vložil pri upravnem organu takratne Občine Kranj, ta pa je zadevo z dopisom št. 321-361/92-08 z dne 24. 11. 1992 odstopil v reševanje sodišču. Sodišče navaja, da sta nepremičnini parc. št. 1716 vl. št. 84 k.o. Ž. in parc. št. 472 vl. št. 68 k.o. Z. prešli v "last splošnega ljudskega premoženja" na podlagi citirane odločbe, s katero sta bili nepremičnini tudi proglašeni za "javno vodo". Zato meni, da nepremičnini nista prešli iz zasebne v družbeno last na podlagi pravnega posla, sklenjenega zaradi grožnje, sile ali zvijače državnega organa (5. člen Zakona o denacionalizaciji (Uradni list RS, št. 27/91 in nasl. - v nadaljevanju: ZDen). Ker prvi odstavek 56. člena ZDen določa pristojnost sodišča le za odločanje o zadevah za denacionalizacijo iz 5. člena ZDen, naj bi sodišče ne bilo pristojno odločati o zahtevi A. A.

ZDen deli pristojnost za odločanje o zahtevah za denacionalizacijo med upravne organe in sodišča. Če je bilo premoženje podržavljeno s predpisi, določenimi v 3. in 4. členu ZDen oziroma na način iz 4. člena ZDen, so pristojni upravni organi (prvi odstavek 54. člena ZDen), če pa je premoženje prešlo v državno last na podlagi pravnega posla, sklenjenega zaradi grožnje, sile ali zvijače državnega organa oziroma predstavnika oblasti (5. člen ZDen), je za odločanje o zahtevi za denacionalizacijo pristojno okrajno sodišče (56. člen ZDen).

Iz spisa št. N 20/2000 je razvidno, da vlagatelj zahteve za denacionalizacijo opira svoj zahtevek na odločbo Občinskega ljudskega odbora Kranj z dne 22. 8. 1957 ter na njeni podlagi izdan sklep Okrajnega sodišča v Kranju Dn. št. 1633/57 z dne 29. 10. 1957 o odpisu navedenih nepremičnin in njunem vpisu v seznam I. k.o. Ž. in k.o. Z., ker sta bili razglašeni za javni vodi. V obrazložitvi citirane odločbe Občinskega ljudskega odbora Kranj je navedeno, da je bila prošnja takratnega zemljiškoknjižnega lastnika za ureditev zemljiškoknjižnega stanja utemeljena, ker naj bi bili nepremičnini v naravi mlinščica reke Kokre, ki je imela kot vodna površina značaj javne vode. Ustava FLRJ iz leta 1946 (Uradni list FLRJ, št. 10/46) pa je v drugem odstavku 14. člena med drugim določala, da so vode "občeljudska imovina". Odločba je bila izdana v upravnem postopku na podlagi 21. člena Zakona o občinskih ljudskih odborih (Uradni list LRS, št. 19/52), ki je med drugim pooblaščal občinski ljudski odbor za vodenje uprave splošnega ljudskega premoženja. Okoliščini, da je bil upravni postopek za izdajo odločbe Občinskega ljudskega odbora Kranj začet na prošnjo vlagatelja zahteve za denacionalizacijo in da je dal izrecno dovoljenje za odpis parcel, pa ne moreta pomeniti, da je bil za prenos parcel v splošno ljudsko premoženje sklenjen pravni posel. Zato v obravnavani zadevi ne gre za denacionalizacijo na podlagi 5. člena ZDen, o kateri bi lahko odločalo pristojno sodišče.

Za odločanje o zahtevi za denacionalizacijo v izreku navedenih nepremičnin je torej pristojna Upravna enota Kranj.

Ustavno sodišče je sprejelo to odločbo na podlagi četrtega odstavka 61. člena Zakona o Ustavnem sodišču (Uradni list RS, št. 15/94 - ZUstS) v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam- Lukić. Odločbo je sprejelo soglasno.

Namestnik predsednika
 dr. Lojze Ude